<classify> MSEMAJI Mkuu wa Serikali, Dk Hassan Abbas amewataka waandishi wa habari na vyombo vya habari kuacha kutumia wanasiasa katika kuripoti na kutafsiri taarifa za Mkaguzi na Mdhibiti wa Serikali CAG.Dk Abbas ameyasema hayo wakati wa kutoa mada ya wajibu wa wanahabari katika kuandika ripoti za CAG katika semina iliyojumuisha waandishi wa habari na asasi za kiraia.Alisema kumekuwa na tabia ya baadhi ya waandishi wa habari na vyombo vya habari kujikita kupata tafsiri na uchambuzi wa taarifa za CAG kupitia wanasiasa badala ya kazi hiyo kufanya wenyewe.Akitoa mfano, amesema katika taarifa za CAG za mwaka wa fedha ulioishia Juni 30, 2017, vyombo vya habari viliandika kuwapo upotevu wa Sh trilioni 1.5 na ripoti za CAG za mwaka ulioishia Juni 30, 2018 baadhi ya vyombo vya habari ziliandika kuwepo upotevu wa Sh trilioni 2.4, uchambuzi ambao haukuwa sahihi na ulitokana na uchambuzi wa wanasiasa.Kwa upotoshaji huu, tulitaka kufuta kabisa baadhi ya vyombo vya habari vilivyofanya upotoshaji, kwa sababu walishindwa kuonesha ni wapi ripoti za CAG zilibainisha taarifa za upotevu wa fedha, waandishi wa habari mnatakiwa mjue kuwa sheria inawalinda sana kama mtaandika taarifa sahihi za Ripoti za CAG,alisema na kuongeza:Ripoti za CAG zikitoka hakikisheni mnasoma na kama CAG atakuwa amebainisha kuwapo ufisadi andikeni kama ripoti inavyosema na muache kusubiri tafsiri ya mtu mwingine husani mwanasiasa.Alisema changamoto iliyopo ni kwa wanahabari wengi kutokuwa na uelewa wa kutosha katika masuala ya fedha, ukaguzi hivyo kushindwa kuchambua taarifa za ukaguzi jambo ambalo linawafanya kutegemea wanasiasa kufanya uchambuzi na kutoa ushauri wa kujiongeza na kujenga tabia ya kujisomea.Awali akiwasilisha mada ya Ukaguzi wa Miradi ya Maendeleo kwa mwaka wa fedha ulioishia Juni 30, 2018, Mkaguzi mwandamizi kutoka kitengo cha Miradi ofisi ya CAG, Sumamercy Alex alisema miradi 87 ilikaguliwa katika taasisi 399 na kupewa hati 469, kati ya hizo ripoti 455 sawa na asilimia 97 zilizopata hati zinazoridhisha, 14 sawa na wasilimia 3 zilipewa hati zenye mashaka.  <topic>: kitaifa 